மற்றொரு முகப்புத் தூணில் கி. பி. எட்டாம் நூற்றாண்டு எழுத்தமைதியில் நாற்பது வரிகளில் அமைந்துள்ள கல்வெட்டு,8 திருநந்திக்கரையைச் சேர்ந்த திருவல்லவாழ் மகாதேவருக்கு மங்கலச்சேரி நாராயணன் சிவாகரன் அளித்த நிலத்துண்டுகளை வரிசைப்படுத்துகிறது. இந்நிலங்களிலிருந்து வரும் விளைவில் சாந்திப்புறத்திற்கு நான்கு கலம், உவச்சர்கட்கு ஐந்து கலம், திருக்கோயில் உடையார், கோயிலைத் தூய்மை செய்வார் இவர்கட்கும் திருப்பலிக்குமாக ஐந்து கலம் தருதல் வேண்டும் என முடிவானது. எஞ்சிய நிலவிளைவில் நாளும் அறுநாழி உரி நெய் கொண்டு நந்தாவிளக்குகள் ஏற்றப்பட்டன. சிவாகரன் அளித்த நிலத்துண்டுகளில் கவயெல்மங்கமண்ணூர்ப் பாலைக் கோட்டு நிலம் திருநந்திக்கரை மகாதேவரிடமிருந்து பெறப்பட்டதாகும்.9 இதிலிருந்து இருகலம் நெல் கிடைத்தது.